Video: Só ploeg AVBOB terug in gemeenskappe | Maroela Media
Die een tema wat al dié projekte saambind, is AVBOB se filosofie dat die begrafnisondernemingsgroep deel is van die gemeenskap wat eintlik maar net 'n groter familie is.
"AVBOB is 'n integrale deel van die gemeenskappe waarin ons ons onderneming bedryf. Dit is vir ons belangrik om deel van so 'n gemeenskap se ekostelsel te wees, en daardie gemeenskappe moet kerngesond wees," sê Marius du Plessis, AVBOB se bemarkingsbestuurder.
Du Plessis meen AVBOB belê juis in gemeenskappe om sukses te verseker. "As ons gemeenskappe gesond is, kan AVBOB ook as 'n onderneming daar floreer."
Dit is ook dié filosofie wat AVBOB verlede jaar genoop het om toe te tree tot die stryd teen die vlaag van geslagsgebaseerde geweld in die land.
Die ondernemer het die borgskap van die Tears-stigting se gratis USSD-hulplyn (*134*7355#) in Augustus 2020 oorgeneem. Dit vorm deel van die onderlinge genootskap se veldtog genaamd 365+, wat ook 'n verdere skenking van R30 000 ingesluit het aan talle organisasies wat bystand aan slagoffers van dié soort geweld verleen.
"Geweld teen weerlose vroue en kinders is 'n euwel wat wortel en tak uitgeroei moet word. Die projek lê AVBOB en Carl van der Riet, ons uitvoerende hoof, besonder na aan die hart."
AVBOB borg die Tears-stigting se hulplyn teen R360 000 per jaar.
Nog 'n projek waarvoor AVBOB tans dalk die bekendste is, is die jaarlikse poësiekompetisie waar digters in al 11 amptelike landstale gedigte kan inskryf.
"Een van ons kollegas het destyds die begrafnis bygewoon van 'n seuntjie wat sy stryd teen kanker verloor het. By die begrafnis kon die seuntjie se bedroefde oupa slegs die woorde 'tata kiewiet' in sy spreekbeurt uiter. Dit het ons laat wonder hoe ons mense kan help om woorde te vind wat hulle hartseer in 'n tyd van groot verlies kan verwoord."
AVBOB se webwerf vir die poësiekompetisie spog nou al met meer as 40 000 gedigte wat uit talle nuwelinge en digters se pen in verskeie tale sedert 2017 gevloei het. Die projek en sy digbundels wat daaruit spruit word dikwels as 'n monument vir al die tale van Suid-Afrika beskryf.
Du Plessis voeg by dat nog 'n tema wat al AVBOB se gemeenskapsprojekte voed onderwys en opleiding is. "Selfs iets soos hierdie kompetisie het 'n literêre waarde vir ons gemeenskap."
Hy sê die fokus van AVBOB se gemeenskapsprojekte moes noodgedwonge verskuif te midde van die COVID-19-pandemie.
"Dit beteken egter nie ons strategie het verander nie. Op korttermyn het ons besluit om hulp te verleen hoofsaaklik met die verspreiding van kos, persoonlike beskermende toerusting en ontsmettingsmiddels.
"AVBOB hoop egter om ná die inperking weer die fokus terug te verskuif op projekte soos die verskaffing van vraghouerbiblioteke."
Besoek www.avbob.co.za vir meer inligting oor die AVBOB-stigting en die gemeenskapsprojekte wat hulle bedryf.
Lesers wat belangstel in meer inligting oor AVBOB se begrafnisdienste en -voordele kan enige AVBOB-kantoor of AVBOB se webwerf besoek, of die inbelsentrum by 0861 28 26 21 skakel. Lesers kan ook 'n e-pos stuur na [email protected].